钦定古今图书集成/明伦汇编/闺媛典/第105卷 > 皇清十一 > 章云汉妻聂攀姑
## 钦定古今图书集成/明伦汇编/闺媛典/第105卷 > 皇清十一 > 章云汉妻聂攀姑

按《光泽县志》：聂攀姑，李子章次子云汉妻也。年十八，适云汉。甫数月，遇乱，避居西乡。寇至，氏徒行避之，被执，胁同去，不从，遂砍之。氏厉声骂曰：“宁死不从汝行，头可断，身不可辱！” 贼砍十一刀而死。里人同难者，匿榛莽中，窃见寇退，云汉殓尸归葬。